[]

บมจ. ธนาคารกรุงไทย

ส่วนที่ 1

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

ธนาคารกรุงไทย จำกัด ก่อตั้งขึ้นเมื่อวันที่ 14 มีนาคม 2509
จากการควบกิจการระหว่างธนาคารมณฑล จำกัด กับธนาคารเกษตร จำกัด
โดยมีกระทรวงการคลังเป็นผู้ถือหุ้นใหญ่ ต่อมาได้จดทะเบียนแปรสภาพเป็นบริษัทมหาชนจำกัด
เมื่อวันที่ 24 มีนาคม 2537 ใช้ชื่อว่า บมจ.ธนาคารกรุงไทย
ภายหลังธนาคารได้รับโอนสินทรัพย์และหนี้สินของธนาคาร 3 แห่ง ได้แก่ ธนาคารสยาม จำกัด
ธนาคารกรุงเทพฯ พาณิชย์การ จำกัด (มหาชน) และ ธนาคารมหานคร จำกัด (มหาชน)
ปัจจุบันธนาคารเป็นธนาคารพาณิชย์ที่ใหญ่เป็นอันดับสองของประเทศไทยหากพิจารณาจากสินทรัพย์
สินเชื่อ และเงินฝากรวม ณ วันที่ 31 ธันวาคม 2550

ธนาคารได้รับอนุญาตให้ประกอบการธนาคารพาณิชย์ตามที่ได้กำหนดไว้ในพระราชบัญญัติการธนาคารพาณิชย์และประกาศซึ่งออกโดยธนาคารแห่งประเทศไทย
กระทรวงการคลัง และหน่วยงานที่เกี่ยวข้อง โดยธุรกิจหลักของธนาคารสามารถจำแนกได้เป็น 2
ประเภทคือ

1)  ธุรกิจที่นำมาซึ่งรายได้ดอกเบี้ยและเงินปันผล ได้แก่
    การให้บริการสินเชื่อรวมถึงบริการด้านเช่าซื้อและ
    ลีสซิ่ง และการลงทุน

2)  ธุรกิจที่นำมาซึ่งรายได้ที่มิใช่ดอกเบี้ย ได้แก่ รายได้จากค่าธรรมเนียมและรายได้อื่นๆ
    เช่นบริการโอนเงินและชำระเงิน (Pay and Settlement) บริการ Personal Banking
    บริการธุรกิจด้านปริวรรต บริการทางการเงิน ด้านการสั่งสินค้าเข้าและการส่งสินค้าออก
    บริการการจัดการกองทุนรวมและกองทุนประเภทอื่นๆ บริการด้านบัตรเครดิต
    บริการธุรกิจหลักทรัพย์ เป็นต้น

การดำเนินธุรกิจในปี 2550 ธนาคารมีวิสัยทัศน์การดำเนินงานที่จะเป็น “ธนาคารแสนสะดวก”
(The Convenience Bank)
โดยมีพันธกิจในการเสนอผลิตภัณฑ์และบริการทางการเงินที่หลากหลาย เข้าถึงลูกค้าเป้าหมาย
ด้วยบริการที่รวดเร็ว แม่นยำ ในราคาที่แข่งขันได้ ยึดหลักบริหารจัดการที่ดี
และมีเครือข่ายที่ครอบคลุมทุกพื้นที่ ซึ่ง ณ วันที่ 31 ธันวาคม 2550 ธนาคารมีสาขาในประเทศ 761
สาขา สาขาในต่างประเทศ 7 สาขา เครื่อง ATM 4,229 เครื่อง และมีพนักงานและลูกจ้างรวม
16,110 คน

ปัจจุบัน
ธนาคารนำเสนอผลิตภัณฑ์ทางการเงินที่ครบวงจรผ่านช่องทางการจำหน่ายของธนาคารเพื่อตอบสนองความต้องการของลูกค้า
ตามวิสัยทัศน์การเป็น Convenience Bank โดยเป็นการนำเสนอผลิตภัณฑ์ผ่านบริษัทในเครือ ดังนี้

1)  ธุรกิจจัดการกองทุน ร่วมกับ บมจ.หลักทรัพย์จัดการกองทุน กรุงไทย

2)  ธุรกิจเช่าซื้อและลีสซิ่ง ร่วมกับ บจก. เคทีบี ลีสซิ่ง และ บจก. กรุงไทย ไอ บี เจ ลิสซิ่ง

3)  ธุรกิจบัตรเครดิต ร่วมกับ บมจ. บัตรกรุงไทย

4)  ธุรกิจประกันชีวิต ร่วมกับ บจก.กรุงไทย แอกซ่า ประกันชีวิต

5)  ธุรกิจประกันวินาศภัย ร่วมกับ บมจ. ทิพยประกันภัย และ บจก. กรุงไทยพานิชประกันภัย

6)  ธุรกิจหลักทรัพย์ ร่วมกับ บล.เคทีบี และบมจ.ทรีนีตี้ วัฒนา

ณ วันที่ 31 ธันวาคม 2550 ธนาคารและบริษัทย่อยมีกำไรสุทธิจำนวน 6,407 ล้านบาท
ลดลงร้อยละ 54.5 เปรียบเทียบกับปี 2549 เป็นผลจากรายได้ดอกเบี้ยและเงินปันผลสุทธิจำนวน
44,038 ล้านบาท ลดลงร้อยละ 4.0 เปรียบเทียบกับปี 2549 ในขณะที่
มีกำไรก่อนสำรองค่าเผื่อหนี้สงสัยจะสูญจำนวน 27,051 ล้านบาท ลดลง 3,568 ล้านบาท หรือ
ร้อยละ 11.7 เมื่อเปรียบเทียบกับปี 2549

ณ วันที่ 31 ธันวาคม 2550 ธนาคารและบริษัทย่อยมีสินทรัพย์จำนวน 1,212,722 ล้านบาท
เงินให้สินเชื่อรวม (ไม่รวมดอกเบี้ยค้างรับและเงินให้สินเชื่อระหว่างธนาคารและตลาดเงิน)
954,571 ล้านบาท และ สินเชื่อด้อยคุณภาพ (gross) จำนวน 96,164 ล้านบาท
คิดเป็นสัดส่วนของสินเชื่อด้อยคุณภาพ (gross) ต่อสินเชื่อทั้งหมด ร้อยละ 9.6
ซึ่งเพิ่มขึ้นจากร้อยละ 9.3 ในปี 2549 และมีสินเชื่อด้อยคุณภาพ (net) จำนวน 67,533 ล้านบาท
หรือร้อยละ 6.9 ต่อสินเชื่อทั้งหมด

ทั้งนี้ ธนาคารมีอัตราส่วนเงินกองทุนต่อสินทรัพย์เสี่ยงเท่ากับร้อยละ 15.16 และเงินกองทุนชั้นที่ 1
ต่อสินทรัพย์เสี่ยงเท่ากับร้อยละ 11.41